text: El 25 de maig de 2010 el Govern de Catalunya va acordar la reclassificació de les Festes de Santa Tecla com a festa patrimonial d'interès nacional, amb especial menció al Magí de les Timbales, els Gegantons Negritos, els Gegants Moros, els Gegants Vells, els Nanos Vells, el ball de bastons, els castells -amb esment específic als pilars caminant-, i els tocs de campanes. Aquesta declaració fa que la nostra realitat festiva es vegi reconeguda en el seu passat, confirmada en el seu present i miri el futur amb optimisme i confiança.
  Aquest acord se suma a la distinció de Festa d'Interès Turístic Nacional, atorgada l'any 2002 per part de la Secretaria General de Turisme del Govern d'Espanya, de manera que les Festes de Santa Tecla de Tarragona són una de les poques celebracions de Catalunya que gaudeixen d'aquesta doble distinció.
  D'altra banda, el 2013 l'Associació Pofessional de Representants, Promotors i Mànagers de Catalunya els va atorgar el Premi ARC per la millor programació de Festa Major.